khistorydata/jeongjo-sjw-relations huggingface dataset:
정조 21년 · 목
予以陸贄奏議明白剴切有禆治敎御極之初命芸閣印頒全集而篇章浩汗觀者易厭歲甲寅手選其最粹二十九篇略倣先正李滉朱書節要義例節刪字句俾便誦讀蓋以述而不作之義兼寓刪繁反約之義也至是復取釐校編爲二卷名曰陸奏約選命抄啓文臣繕寫又命鑄字所用丁酉字活印直提學李晚秀行右承旨韓晚裕檢校待敎徐有榘抄啓文臣金近淳等監其役是日畢印以進○敎曰御定陸奏約選內入三百三十件宙合樓二件西庫百件內閣三件外閣一件玉堂一件春坊三件外奎章閣春秋館赤裳五臺太白山城成均館各一件時原任閣臣二十員監印閣臣二員校正行都承旨趙鎭寬監印行護軍韓晚裕標題書寫行護軍曺允亨監印抄啓文臣金近淳申絢吳泰曾金履永曺錫中洪奭周繕寫抄啓文臣趙萬元權晙金熙華金熙周徐俊輔洪樂浚金履載黃基天姜浚欽宋冕載尹致永洪命周時抄啓文臣嚴耆李勉昇李東萬具得魯金熙洛柳台佐柳遠鳴金處巖李英發前檢書官朴齊家柳得恭檢書官李藎模成海應元有鎭各一件賜給陸奏約選印役時監印諸臣別單直提學李晚秀香薷散十胋原任待敎徐有榘淸暑六和湯五貼淸心元五丸行護軍韓晚裕檢閱吳泰曾金履永抄啓文臣金近淳申絢曺錫中洪奭周各香薷散五貼看役別單鑄字監官柳明杓濟州馬通晿準以下工匠別單次知晿準劉厚澤姜宗厚竝實役十九日敎以御定册字事體自別而唱準之勞役莫甚於近日今番板本之楷精近來初見以上兩人爲先賞加校正唱準趙穎等二人竝實役十九日各木二匹內下苧一匹扇二枘分類唱準張文郁等六人竝實役十九日各木一匹內下三升一匹扇一枘補字官鄭完喆實役十九日守欌諸員李世徵等九名竝實役十日粧册諸員徐弼良等十一名竝實役七日內夜役一日各木一匹內下扇一枘弼良加給木一匹私册匠李完植等三名竝實役七日各木一匹內下扇一柄印出匠崔福漢等六名私印出匠鄭致福等三名竝實役十二日各木一匹布一匹內下扇一柄均字匠任大福等六名竝實役十日各木一匹內下扇一柄刻手劉澤龍等二名竝實役十日各布一匹內下扇一柄小木匠金萬載實役十日布一匹使喚軍福伊實役二十日米三斗員役別單書吏劉相祮朴允默使令二名房直一名軍士二名米木依史記英選例
정조 21년 · 강
汰壯勇營哨官金煐
정조 21년 · 목
該營啓言哨官金煐不能謹愼乃於承宣詣闕之路馳馬戛過萬萬可駭請汰去允之
정조 21년 · 강
放金吾秋曹輕因
정조 21년 · 목
敎曰日熱如此禁府刑曹輕囚放送後草記事分付○義禁府以時囚罪人宋畊玉放送啓刑曹以漢城府所囚安得成李尙郁金相龍承政院所囚別監金道郁次知六得備邊司所囚徐文周等竝放送啓
정조 21년 · 강
命陽德縣頹漂民戶嚴飭邑倅斯速結構
정조 21년 · 목
平安監司朴宗甲以陽德縣頹漂民家六十七戶馳啓敎曰峽戶頹漂至過半百餘言念蕩析之狀甚可矜也嚴飭邑倅使之斯速結構而若有貧殘之類勿徵身役事分付
정조 21년 · 강
放鳳山郡定配罪人金成九
정조 21년 · 목
義禁府啓言卽接黃海監司李義駿牒報則鳳山郡徒三年定配罪人金成九遭母喪云依法典給暇過葬後還發所敎以仍放
정조 21년 · 강
全羅監司李得臣以琉球漂船從大洋護送馳啓
정조 21년 · 목
該監司狀啓以爲順天地方防踏鎭掌內安島前漂到琉球國船人問情形止已爲馳啓而順天府使崔守魯牒呈內彼人等旣願從水路還歸而莫的方向請其指示發送時宜從興陽長興康津等沿海諸島由靈巖楸子島濟州至護送恐合便好云取考臣營謄錄則庚戌年琉球國船一隻漂到於興陽三島又一隻漂到於濟州牧及其還送也爲其同歸初欲入送濟州而興陽漂人等願從大洋還歸故備給指南鐵依其願指示卯辰方發送矣今於濟州亦有琉球船溧到者而問情旣久計已發送安島漂船之入送濟州不無多日遲延之慮依庚戌已例備給指南鐵從大洋善爲護送之意措辭題飭亦爲發關分付於左水使處
정조 21년 · 강
判下湖西獄案八度京畿獄案一度命淸州囚金致績勘以減一等之律恩津囚林云伊勘以殺妾之當律錄啓之道臣推考泰安囚車命千酌處結城囚朴三卜事發遣秋曹郞問于左右相靑陽囚丁愛依前訊推取服償命沔川裵女給復罪人李有卜速捧具格招成案狀聞淸州囚尹卜三洪州囚金召史竝酌處朔寧囚池得水依前訊推期於取服
정조 21년 · 강
遞承旨李海愚以李肇源代之前望也
정조 21년 · 강
命湖西嶺南得雨形止遍問列邑以聞
정조 21년 · 목
敎曰夜雨滂沱道內望雨之餘列邑浹洽乎遍問卽爲狀聞事令廟堂分付湖西嶺南道臣
정조 21년 · 강
大護軍沈煥之以賓筵之奏陳疏引咎賜批
정조 21년 · 목
疏略曰十數年來俗習日痼外托奉令承敎之目內濟背公營私之計指無謂有指實謂虛流弊滔滔將至壞國綱而滅人紀此所以明聖志尊聖德爲今日第一義然徒曰明之尊之而莫知方所無所依據則亦非所以明之尊之之術也漸污之俗膠固纏繞皆曰違上意則斥違上敎則枳擧世相傳智愚皆迷臣等痛聖德之不章憂世道之方頹何幸乾道孔昭朝象稍正而舊染之詿習難除廓淸之新化未周雞鳴爲利蠅營媒進之徒誘於豪勢耽於爵祿計班資之崇卑論財穀之多寡以之墜古家之遺範敗列朝之美風者踵相接矣苟欲明聖志而尊聖德則其所着手處莫先乎痛矯此俗亟祛此弊也近來一二銓臣備陳辭懇曲蒙體諒臣實爲聖朝欽仰爲其人歎賞此宋臣文彥博所以欲抑躁竸先旌恬退爲一關捩於正風俗淸朝廷者也然又有一種巧宦者流善固可爲曰近名而避之惡雖不可爲有利則趋之或引嫌於無法或處義於無義昔之人兄弟竝列於六官或八藩而不敢必辭今人則緦袒以外之親引以爲辭無所留難有若循名義而保高致此我殿下所以痛憎其弊必欲挽今俗之澆薄反古人之醇厚者也乃者宰臣李書九旣行公於籌堂旋自畵於有司前後矛盾上下逕庭賓筵聖敎不惡而嚴是豈爲一書九而三費辭敎也事有關於正俗矯弊是以嚴切乎難進易退之義反復乎憫時礪世之意繼又申之以大官以下孰不從予蓋此聖意亶出於措枉臣則坐處稍遠重以聽瑩筵上仰陳之說相反於聖敎之本意便歸於掩護分疏之科矣前席退後始知聖敎之昭揭日星爲拯方陷之世道而臣固茫然矣夫君之命有違於率性之道則爭固可也爭之不得則退亦可也乃若雨露霜雪均之爲修道之敎則群黎百姓徧爲爾德尙何從違之可言哉臣徒知向來面從後言者之爲極罪而不暇念及於服從不違爲聖人之徒也此雖緣於不能諦承聖敎之致求其跡則自陷於孤恩負國之罪上雖曲恕人則不諒抑臣之所自痛恨者夙夜矢心推在於尊聖德辨邦誣而今臣所爲一切反是人若語臣曰往日之以尊聖德三字號於世者猶爲此說於前席乎云則臣寧不如卽就斧銊之誅耳伏乞下臣司敗以爲爲人臣辜恩背義者之戒焉批以無論如此如彼勝於吞煖卿其勿辭行公
정조 21년 · 강
命結城囚朴三卜獄事問于曾經秋曹判堂
정조 21년 · 목
刑曹啓言結城縣殺獄罪人朴三卜獄事問于左右相草記事命下矣發遣郞官問議于大臣則左議政蔡濟恭以爲朴三卜獄案前道臣林濟遠之成獄題辭事理明透無容更議至於本曹覆啓所云我國雇工無立券不入籍不當擬以奴主用此律文云者大關後弊設令三卜眞奸翁德其罪可殺不奸而自以爲奸其罪亦可殺以此以彼三卜之罪無一分傅生之路云右議政李秉模以爲我國雇工之法別無立券之事長雇短雇有不足區別而雖以主客之誼言之與凡人有異則爲三卜者奸固罪也不奸而曰奸尤罪也設使翁德之死由於親屬其本則三卜論其情節死無足惜而直用雇工奸家長妻女之律終恐如何斷以次律庶合於稍在等夷之義矣大臣之議如此請上裁敎以原任大臣處一體遣郞官問其所見草記又啓言發遣郞官問議于原任大臣則領府事洪樂性病不獻議奉朝賀金鍾秀在外領敦寧金履素病不獻議判府事金憙在外俱未收議敎以問于曾經判堂之在京者
정조 21년 · 강
右議政李秉模陳箚命遣史官還傳
정조 21년 · 목
箚略曰朝者以湖嶺雨澤事有措辭行會之命而備局之法曹司有司堂上例皆擧行文書故該堂李書九雖在俟勘之中使之卽速擧行而終不擧行臣未知設備局以後因一有司萬萬乖當之處義致使朝家命令一任稽遲者曾有如此之時否乎方伯隆寄也職雖罷而如例修啓銓長重任也罪未勘則口傳爲政有司雖曰要任安敢强作非其義之義創出無於例之例罔念君命之不可宿朝令之不可滯乎伏況日前賓對時諄諄下敎惟以正風矯俗爲當今第一義澹於進而恬其退者惟恐其不扶奬巧於官而餙其態者惟患其不嚴斥聖心赫然必欲痛洗其舊染之脂仍以君師之道責勉聖躬曰凡關正風矯俗之政惟予在惟玆大小臣庶曷敢有越厥志臣聞命以來載欽載頌書九獨非造化中偏被陶甄者而前罪之不足冥然不動之又如是乎臣職居鼎席不能董率一有司誠不可使聞於隣國也伏乞聖明先勘臣罪有司堂上李書九申命攸司施以放流之典使中外洞然知眞箇恬退之益可貴而依違循俗之爲可惡焉
정조 21년 · 강
開拆湖南殿最推該道臣李得臣左水使趙岱
정조 21년 · 목
該監司李得臣啓本潭陽府使李憲儒庖禁宜嚴倉糴稱頌中點下古阜郡守申史源逋何稽準治不損郡珍山郡守趙有善哿矣謹拙惜未振刷昌平縣令金相䕫欠是疾恙譽在恬謹龍潭縣令元晦鎭瑣謗何信斷庖足尙鎭安縣監崔粹絅檢報或疏治績固優參禮察訪金麟采姑恕且觀濟原察訪李柱攻駒可勉竝中樂安郡守安㢞酒多妨政竹又加斂玉果縣監魏伯珪久病廢務警盜駭聽竝下○承旨李勉兢啓言卽見全羅監司李得臣褒貶啓本則潭陽府使李憲儒以庖禁宜嚴爲目則宜置下考置諸中考致勤點下殊無嚴明殿最之意請該道臣推考從之○政院啓言卽見全羅左水使趙岱褒貶啓本則邊將無一人居下殊無嚴明殿最之意請推考允之
정조 21년 · 강
推全羅監司李得臣左水使趙岱仍命珍山郡守趙有善罷黜谷城縣監李潤明中考施行潭陽府使李憲儒威鳳山城別將洪範叙防踏僉使韓有春鹿島萬戶朴廷輝下考施行玉果縣監魏伯珪下考蕩滌京職調用
정조 21년 · 목
吏曹啓言考見全羅道褒貶啓本則珍山郡守趙有善以惜未振刷爲目宜置下考而置諸中考谷城縣監李潤明以三燧居最一簣宜勉爲目則宜置中考而置諸上考潭陽府使李憲儒題目宜置下考而置諸中考致勤點下請該道臣推考趙有善罷黜李潤明中考施行李憲儒依定式下考施行允之敎以玉果縣監魏伯珪治績不係於病至於戢盜之政其所警飭宜褒不當貶以此下考能無軟地插木之歎而鄕外之人設或不閒於俗吏之事係是拔例差除則亦當寬假何如是覓㾚乎道臣極爲駭然推考伯珪下考爲先蕩滌而京職見窠今日政復職調用事分付○兵曹啓言拆見全羅監司李得臣褒貶啓本則威鳳山城別將洪範瑞以捧糴守堞宜其小心爲目則宜置中考而置諸上考請該道臣推考洪範瑞中考施行允之又啓言拆見全羅左水使趙岱褒貶啓本則防踏僉使韓有春以飭墨未乾庶乎拭目爲目則宜置中考而置諸上考鹿島萬戶朴廷輝以益勉謹愼積仕是恕爲目則宜置下考而置諸中考請該帥臣推考韓有春中考施行朴廷輝下考施行允之
정조 21년 · 강
以蔡弘遠爲吏曹參議前望也
정조 21년 · 강
有政吏曹判書金載瓉參判徐邁修進
정조 21년 · 목
以韓用鐸爲修撰金熙采爲副修撰金履素爲冬至兼謝恩使申耆爲副使韓用鐸爲書狀官
정조 21년 · 강
命湖南列邑雨後農形詳細狀聞
정조 21년 · 목
因全羅監司李得臣農形雨澤狀啓敎以湖西嶺南已令關問而本道列邑亦皆均霑於今日霈然乎所可幸者本道於十二日先得寸餘湖西於十三日亦得數寸云則其間周洽庶可推知雨後農形之列邑各各如何亦令詳細狀聞事卽令廟堂分付
정조 21년 · 강
召見來待諸臣于便殿整理堂上鄭民始李時秀徐有大徐龍輔尹行恁儀軌堂上徐有隣李晚秀
정조 21년 · 목
謂諸臣曰今番饌品旣比前省略三分之一凡諸擧行皆自整理所措辦而毋煩度支也
정조 21년 · 강
給漢城府頹戶恤典
정조 21년 · 목
因該府別單敎以恤典令該廳卽爲分給事分付○賑廳啓言東部全家頹壓一戶錢二兩依例題給
정조 21년 · 강
命前內乘李惟秀仍任
정조 21년 · 강
放喬桐府定配罪人曺學臣洪州牧定配罪人李漢興
정조 21년 · 목
因學臣等到配狀啓竝敎以法已施放送事回諭
정조 21년 · 강
汰拿守門將禹尙度
정조 21년 · 목
兵曹啓言守門將係是受點入直之員設有身病擔詣門外以告實狀卽例也守門將禹尙度今日當入直於敦化門而無端稱頉初不來待當該守門將禹尙度爲先汰去請令該府拿問重勘允之
정조 21년 · 강
命守門將禹尙度分揀
정조 21년 · 목
因尙度拿處傳旨有是命
정조 21년 · 목
因金吾囚單敎以放送
정조 21년 · 목
每年誕辰必設小酌以伸慶祝之忱矣前月則因慈敎不得設行而今年閏朔適在是月設饌以進命整理諸臣看檢擧行○饌品各色甑餠一器各色高物餠一器各色造岳一器水糆一器浪花一器藥果饅頭果合一器各色甘沙果一器各色荼食一器倭糖一器唐糖一器各色片一器各色正果一器龍眼荔支合一器豆乙粥水正果一器紫桃一器六月桃一器沙果一器林擒一器西苽一器眞苽一器靑梨赤梨合一器玉燭黍一器黃栗栢子大棗合一器切肉一器水霜花一器雜湯一器槌鰒湯一器雉湯一器魚菜一器乻音灸一器生雉灸一器各色煎油魚一器生鰒熟全鰒熟合一器紅蛤炎海蔘炎合一器生鰒鱠生蛤鱠合一器五色饅頭一器鮒魚蒸一器淸蜜一器醋醬一器芥子一器
정조 21년 · 강
召見整理堂上及來待諸臣于便殿整理堂上鄭民始李時秀徐有大徐龍輔尹行恁儀軌堂上徐有隣李晚秀閣臣沈煥之金載瓚金祖淳沈象奎徐有榘李在秀承旨趙鎭寬
정조 21년 · 강
進饌所堂上以下施賞有差
정조 21년 · 목
別單堂上行廣州留守徐有隣行左參贊鄭民始行大護軍李時秀行護軍徐有大徐龍輔李晚秀行副護軍尹行恁各慈宮內下繡枕一部紗囊一部其中本營大將軍服一次將官行護軍吳毅常內下鞍匣次一張行副護軍李海愚內下骨拇次一張監官洪樂佐卞世義各內下筒箇一部前監官金宗煥內下弓矢一部將校王道源金鎭喆成鳳文崔道興韓大彥各內下帿弓一張扇一柄整理所書吏李厚根等二人各木一疋加給木一疋內下扇一柄金允文木一疋崔道植等九人書寫趙彥植各木一疋內下扇一柄胡椒三升庫直李珪祥布一疋使令徐廷遇等三名官使喚三松等三名各米二斗旗手李壽贊等六名各木一疋熟手李春彬等八名各木一疋米二斗兒熟手李再福等七名各木一疋熟手李好先等二十五名各木一疋米一斗兩廳下人等各錢五兩使喚旗手五名使喚軍九名各米二斗別庫書吏尹翊運等二人庫直金億年等二人句管營吏韓壽一各木一疋使令朴快得都房子張貴尙文書直二名私庫直一名使喚軍二十四名各米二斗仍命員役則內下外依昨年例令該司施賞
정조 21년 · 강
開拆全羅兵營及右水營褒貶啓本推該水使金處漢
정조 21년 · 목
笠巖別將安宗郁處事駭悖保障難責下○承旨洪仁浩啓言卽伏見全羅右水使金處漢今春夏等褒貶啓本則邊將無一人居中居下殊無嚴明殿最之意請推考從之○兵曹啓言拆見全羅右水使金處漢今春夏等褒貶啓本則法聖僉使李東憲以莫先束濕爲目加里浦僉使李渭以差善何妨爲目蝟島僉使龍得珠以益勉剛核爲目則竝宜置中考而置諸上考殊無嚴明殿最之意請該帥臣推考李東憲李渭龍得珠竝中考施行允之敎以莫先束濕云者先自束濕留意之意似非貶語法聖僉使李東憲勿爲降考
정조 21년 · 강
命忠淸監司之代今日政差出待下批明日辭朝
정조 21년 · 목
忠淸假都事以監司徐美修遭故馳啓有是命
정조 21년 · 강
領敦寧金履素箚陳病狀乞解專對之任賜批許之
정조 21년 · 목
批以所請許施卿須安心加攝仍命遣史官傳諭
정조 21년 · 강
持平金光遇上疏請節宣祈永開言路正士趋嚴殿最頻遣繡衣以行黜陟之政賜批
정조 21년 · 목
疏略曰殿下以殷湯於緝之工體周文不遑之德其所以朝乾夕愓宵衣旰食臨御以來二十年如一日不知不覺之中無或有傷損之節乎伏願殿下亟軫於董責分職之臣留心於休養情性之道而加意於節宣祈永之方以副臣民日夕顒祝之望焉自列聖朝以來治具畢張而方今急務莫不曰立紀綱勵廉恥卞邪正抑躁竸禁奢侈懲貪污明黜陟奬名節祛浮華節財用是已而臣愚以爲開言路一端爲第一急先務也何者言路開則不振之紀綱可立也都喪之廉恥可勵也邪正之混淆可卞也躁竸之太甚可抑也奢侈自禁而貪污可懲也黜陟可明而名節可奬也浮華自祛而財用可節也此正綱擧而目張警一而懲百言路之有關於世道者大矣伏願聖明特軫好問之德益懋舍已之方以恢來言之道焉噫正士趨嚴科場前後諸臣之言已多切中者不須煩提而每當大比之在前自朝家嚴飭非止一再而奸竇難防弊源莫杜令甲之頻䌓竟歸無實之科試以往者兩道功令生赴試言之畢竟有面試之擧故不文者初不預焉無識者不願參焉今之人咸曰欲矯科弊會科之後一令面試於前借倩之呈露者隨現罪之則初無猥赴亦無濫竽矣面試之法旣行則科場之嚴可見也且夫考績之法至重且嚴朝家之申飭何如而廉平者無勢則或居中下貪黷者有勢則反得好題或以久勤而差外或以積仕而除宰不問人之賢不肖無異序陞如此之輩不思字恤之道專事掊克之政奸謟于上營㧓媚於幕裨左右稱譽畢竟準瓜而及其遞歸也民或持杖而遮路要路而詬辱以爲風俗之可惡也此有不然者民者喦也虐者讎也居官之日民之嫉視也甚而有此變怪奚但民習之可惡而已哉臣愚以爲頻遣繡衣於各道奬其廉而黜其貪每每如是則爲宰者可以懲畏矣爲民者可以免害矣批以首陳當留意面試事此亦久當有奸弊況於先朝乙酉已試之而後不更試聖意亦可仰認矣殿最不嚴之弊爾言是矣頻遣繡衣事亦是矣
정조 21년 · 강
遞承旨李勉兢以蔡弘遠代之前望也尋因違召例罷
정조 21년 · 강
命兵曹搜問朴旻梓祀孫造給弓矢令禁軍別將勸課待其可堪祿仕更爲草記
정조 21년 · 목
敎曰八壯士卽隨龍人也收用之道自別而故別軍職朴培元之弟故郡守興元雖非八壯士一體收用官至郡守其子贈判中樞其孫又爲郡守而近來收用之朴思弼輩皆附庸培元興元奉祀孫令兵判招見身手問其年歲可合收用與否使之草記○兵曹啓言依傳敎朴培元朴興元奉祀孫訪問則培元奉祀孫童蒙夢石今年十三歲居在通津地興元代盡前郡守朴思儉以最長房主祀而居在加平地云矣敎以然則贈判中樞朴廷豪與故縣令朴旻梓兩人中祀孫招見後草記又啓言朴廷豪朴旻梓兩人祀孫訪問則廷豪祀孫前郡守朴思儉在加平地旻梓祀孫閑良胤佐招見則聞方業儒將欲操弓云而今年十六歲容貌已長成言辭極精詳敎以卿其造給弓矢令別將各別勸課待其身長之可堪祿仕更爲草記
정조 21년 · 강
遞承旨趙鎭寬洪仁浩李儒慶魚用謙
정조 21년 · 강
有政吏曹判書金載瓉進
정조 21년 · 목
以洪明浩徐有秉李魯述成鼎鎭李相璜爲承旨宋翼孝爲司諫韓用和爲忠淸監司柳肅之爲比安縣監金憙爲冬至兼謝恩正使
정조 21년 · 목
承旨李肇源啓言伴直無人今日政新除授同副承旨成鼎鎭請卽牌招從之敎以與新除授承旨牌招○因右副承旨李相璜違召敎以只推更爲牌招
정조 21년 · 강
濟州牧進後運貢馬
정조 21년 · 목
司僕寺啓言濟州出來後運年例進上馬八匹三名日進上馬六十匹凶咎駑駘二十匹合八十八匹內一匹到中路故失一匹到江頭病留實納馬八十六匹禾毛色別單書入
정조 21년 · 강
命秀龍山馬踏峴嶺脊松都金川定界事置之
정조 21년 · 목
備局啓言卽見黃海前監司徐邁修狀啓則枚擧金川郡守洪秉德牒呈以爲白峙鎭旣爲松鎭則二南在其內勢難爭執而所謂給代零瑣苟且莫甚大興之北松民之依山聚居自成數村礪峴之西松土之一脈迤入者亦近十里其延袤大小比之二南僅爲十之一二而戶總則可充二南之軍額以此相換實爲兩便今自秀龍山至馬踏峴以嶺脊爲界以南則屬之松都以北則屬之金川而嶺外昵近金邑十餘里之地屬之金川則該邑雖不免土地之縮幸不全失繭絲之入至若嶺阨禁養之責亦以嶺以南付之松都嶺以北付之本道兵營各自糾察則可收其實效而松金侵苦之弊亦可竝祛不費給代之資庶爲兩得之道請令廟堂稟處矣該邑旣失兩面道臣之論無怪其如此而以松都言之則得其地曠人稀之二面失此數十里民稠之地則得不補失恐有彼此無當之慮其勢又必至於往復相持徒損事面請置之允之
정조 21년 · 강
命機張縣戰船改造時許斫右道封山木
정조 21년 · 목
備局啓言卽見慶尙左水使李得駿狀啓則以爲機張縣戰船一隻限滿腐傷難以駕海不可不趁今改造而左道封山松木擧皆體小姑無戰船材堪用者右道封山依例許斫事請令廟堂稟旨分付矣左道封山如無可合船材則請得於右道封山自是已例依狀請許斫之意請分付允之
정조 21년 · 강
以行護軍趙鎭寬李書九差下備局有司堂上
정조 21년 · 강
推黃海監司李義駿還送瓮津水使徐英輔請罪狀本
정조 21년 · 목
該監司狀啓以爲臣於交龜時前道臣閔台爀以爲海州交井坊之移屬瓮津事水使送裨來議故以不可之意回報矣封啓已發今無奈何云云臣到營後自水營因備局回啓關文移劃一款置之事竝與原狀啓謄書報來故臣取見則往復巡營一款初不提及且水使雖是瓮津兼府使土地人民實道臣之所主營況此交井坊卽營下邑地方則以帥臣獨見直請割付未免失着而實爲日後之弊故臣於營裨之往來備傳交龜時酬酢以事面如何之意言及則其答辭以爲前道臣不可之說追到於狀啓旣發之後果無奈何云而關文謄報適到於伊時故臣之題辭以爲當初狀啓與巡營往復歸一乎不然則雖曰遂事勿說其在事面似涉如何云爾則此不過兩端設問平平輕說而續呈該水使報辭中但稱往復巡營而前道臣之答以不可一款不爲擧論末乃以水使愚迷營門題辭實莫曉得等語顯示嘲侮之意體例所在不容但已故捉致該營吏據理言飭矣該水使謂有身病尋單備局而凡干公牒連以虞候代行已欠穩當況且該府地方八名人物之一時渰死係是登時陳聞之事又使虞候替報故以啓聞體重該水使更爲報來以爲及時狀聞之地事有所題飭而今過一旬終不擧行揆以公格萬萬駭然該水使徐英輔罪狀請令廟堂稟處○備局啓言卽見黃海監司李義駿狀啓則該水使徐英輔罪狀請令廟堂稟處矣該水使設有可引之端竝與登時狀聞之事而使虞候替報以致道臣仰煩請罪者殊乖體統請該水使徐英輔罷職敎以近來武弁皆是孱弁渠何敢出口氣乎若有孫相龍之報辭當請何律乎道臣擧措近於抉摘送吏受罪渠亦至恭以此譴罷則殊非制閫之本意況狀辭極爲猥屑道臣推考狀啓令政院還下送
정조 21년 · 강
漢城府以西部被燒民家五十一戶畢奠接啓
정조 21년 · 강
遞承旨李鼎揆以洪明浩代之前望也
정조 21년 · 목
以狀啓中抄上武士金啓默之默字誤書也
정조 21년 · 강
減下校理李羲甲春秋館兼銜
정조 21년 · 목
羲甲以其父右副承旨泰永方帶春秋兼銜陳疏乞遞其所帶記注官批下該曹稟處吏曹依例請減羲甲兼銜允之
정조 21년 · 강
有政吏曹判書金載瓉參議魚用謙兵曹判書李祖源進
정조 21년 · 목
以李益運爲吏曹參判沈普永爲正言新通也金壽祖爲龍仁縣令鄭宗魯爲谷城縣監鄭元善爲金泉察訪李集斗韓用龜李章漢爲副總管
정조 21년 · 강
命新除龍仁谷城兩邑倅以他邑文倅內移之代改付標
정조 21년 · 목
敎曰今日新除守令聞是十月九月瓜滿云太遠矣他邑文倅內移望筒改付標○龍仁縣令金壽祖以永春縣監改付標谷城縣監鄭宗魯以康翎縣監改付標
정조 21년 · 강
禮曹判書閔鍾顯上疏請擧靈星壽星祀典賜批令內閣弘文館博考我朝已行之禮以聞
정조 21년 · 목
疏略曰臣謹稽五禮儀序例辨祀條首揭靈星老人星於小祀之首壇制享品齋令祝式秩然具備此蓋國初以來所已行之禮雖不知何時中廢而要之爲闕典欠事則修而明之豈將有待於今歟絲衣之詩祭靈星也靈星農祥也先王祀之以至歷代莫不遵行漢高帝八年制詔御史令天下立靈星祠祭以牛北史太常卿劉芳上疏言靈星自漢初專爲祈田恒隸郡縣縣邑令長得祀晉祀令云郡縣國祠社稷先農縣又祠靈星此靈星在天下諸縣之明據也其時日則周以仲秋之月祭于國之東南開元禮及宋禮志竝用立秋後辰日皇朝用八月望日代各不同今之議者或以爲侯邦不宜祭星辰是蓋未考乎前代之制作我朝之典章也左傳有事群望註云群望星辰山川也諸侯之得祭分野星辰自古已然且以天下郡縣之所得祀而令長專之者謂非侯邦之所宜祀臣實不知其爲何說而伏況祖宗朝所定儀文煥焉昭垂則乃以其中間廢閣之故不復深思至以爲暫襲羅麗之故則又何其疏謬之甚也靈星之宜祀旣如此則壽星之竝祀又無可疑周制秋分享壽星于南郊漢用仲秋之月祀于國都南郊宋景德中太常禮院請用祀靈星禮秋分日祭壽星于南郊其壇亦如靈星壇制是則我朝之用秋後辰日祀靈星秋分日祭老人星竝於南郊設壇者其義無間然矣夫馬祖者天駟也獨非星辰歟而乃今年春特命太僕官築壇祭之以修墜典然則是祀之未遑竝擧實有一行一否之歎況臣前登筵常恭聆聖敎惓惓於二祀之義而汔今因循未克施行者實有司之過耳夫德莫大於厚生福莫先於壽耇而乃今天佑邦家吉慶咸萃當萬年騰祝之辰占八方屢豐之瑞是月之望盛德在金靈星壽星之祀以其時則可若不及今修明以復昭代之舊觀則是曠典佚禮終無可擧之日也伏願俯詢僉議亟降明旨始自今秋復擧靈星老人星之祀竝用五禮儀所載令式以光遵先毖祀之聖德焉抑臣感暑淹病息偃在床未赴公坐倘蒙俯諒特許遞改實公私之幸也批以詩之絲衣曰絲衣其紑載弁俅俅自堂徂基自羊徂牛鼐鼎及鼒兕觥其觩旨酒思柔不吳不敖胡考之休朱子釋其大旨曰此亦祭而飮酒之詩祭卽祭靈星而爲農祥而祀之也爾雅曰壽星角亢也按角亢爲列宿之長稱壽星壽星卽老人星也或於秋分日享之或於千秋節日享之卽祝萬壽之無疆也靈星在角宿北距北極八十六度老人星在弧矢南距南極三十八度自周以來祭於仲秋之月至漢命縣邑各置靈星祠唐宋仍之我朝之竝祭二星者諸侯得祭邦內分野星辰而漢拏山在我邦常見老人星至於祭靈星天下通行之制也祀令儀節皆載於五禮儀卿職在宗伯請申明而修述之者正合祝豐祈壽之義而祀典至重令內閣弘文館博考我朝已行之禮以聞卿其勿辭行公
정조 21년 · 강
召見大臣備堂及藥院提調金文淳庇安縣監柳肅之于熙政堂
정조 21년 · 목
因本司坐起進不進單子敎以卿等旣來會於本司坐起仍行次對事招致備郞傳之○藥院請診肅之辭陛也○右議政李秉模曰歲閏之適値今月若不偶然而直與慶辰差間故未造問候之班而珍饌至及於臣等不勝歡欣慶祝之忱矣予曰前月承順慈心未得設饌而其時有待閏召卿等之語矣日熱方熾未果召之而只分送饌床矣秉模曰頃見沈煥之上疏則以其坐處之稍遠似未及領會聖敎而然矣唐虞之世亦當都兪吁咈則聖上豈或以吁咈厭聞而有伊時下敎哉礪世矯俗卽我聖上之苦心而挽近以來世無眞實做去之人雖於仕宦進退之際尙有心與跡之異欲祛此習宜先從上敎令矣予曰卿言猶屬第二件義矣予則以爲君之於臣如三軍之有帥臣之於君如七十子之服孔子軍有不用命之律師有不率敎之斥則向來下敎只爲是不用命不率敎者類耳當仁不讓於師莫將第一等讓與別人則當今之世任君師之責而丕變世道者豈不在予一人乎予以師道自處則不用命不率敎者如三軍之用法而誅之可也如孔門之鳴鼓而攻之可也難進易退豈不嘉奬而所謂格外之處義法外之引嫌實自躁進中出來眞箇恬退之士不必有隨時曲嫌而只當於大處觀之耳如是而後朝廷可尊矣至於今番重臣之陳疏予以爲過矣彼宰臣今日登筵而向時引嫌終未免俗習之纏繞亦何必深責乎秉模曰臣等仰殿下如堯舜固當信如四時率循其道而已所謂不識不知順帝之則者也宰臣則偶未深思初非務欲過中而然矣予曰凡事先自紀綱邊扶持五倫皆有防限限卽分也程子所謂多少不盡分者誠格言也且韓信之善用兵亦不過分數明予雖否德旣在君師之位則不率敎者其非化外之類乎秉模曰聖敎然矣予曰若以從令爲非則方命之鯀當不入於四罪中耶率天下以仁而民從之卽率敎也總戎使金持默曰北漢山城鹽炭分埋事考出文籍則炭二千一百二十石二斗自經理廳二去壬寅年漸次添補而丁卯移屬本廳故總戎使具聖任乙巳年分埋兩處一千二十石則埋於龍巖寺後深谷一千一百石二斗則埋於東門內大路邊鹽則五十石燔作一百塊自訓局盛之空石置于訓倉矣自丁卯年移屬本廳而初無埋置之事矣予曰又有埋置於東將臺者云更爲詳問可也予敎禮判閔鍾顯曰京外印信古則皆大書深刻故至今屢百年字畵宛然矣近來則申飭何如而字旣細刻又淺不過數年又復刓弊此後如有新造處每一本印置于本曹謄錄可也秉模曰陸奏約選可謂有補於世敎論裵延齡書之入於末端若大學之末章亦可仰聖意矣予曰蘇軾亦云論事似賈誼用智如子房而其文於世道人情纖悉無餘故或多語宂而意疊處今者刪宂而去疊有若別機軸大抵朱子書或多如此處矣秉模曰然矣
정조 21년 · 강
命安岳郡勅需一遵定例施行
정조 21년 · 목
右議政李秉模啓言頃因安岳郡守李始源所啓本郡勅需一依黃州例定式放下事自本司行會矣卽見黃海監司李義駿狀啓則以爲本道勅需曾於丁未因特敎定式而安岳放下之減數於黃州者非爲上副勅支待有差等也分屬人員之數黃州之加於安岳者問禮官問安使通事等十餘員則各其隨率亦自夥多當初磨鍊實爲因此而加減到今不究裏面但以上副勅相等其所放下一準黃州例施行有非定例之本意安岳郡勅需一遵定例會減事請令廟堂稟旨分付矣當初安岳勅需之減數磨鍊於黃州者非爲上副勅之差等蓋以分屬人員之數黃州加於安岳而然也其時該道道臣與京畿道臣往復消詳從實裁定與懸空臆度者有異而未經一勅徑加闊狹則他邑之觀望繼起以致紛紜勢所必至請安岳郡勅需一遵定例施行之意分付從之
정조 21년 · 강
命濟州漂民出送事謝恩回咨下送灣府傳給鳳城將
정조 21년 · 목
右議政李秉模啓言濟州漂民出送事禮部咨文出來矣以前頭使行奉表稱謝之意撰出回咨正書安寶後定禁軍騎撥下送于灣府使之傳給鳳城將處以爲傳致北京之地今年節行順付太上皇帝皇帝前無方物謝恩各一起加磨鍊之意請一體分付從之
정조 21년 · 강
改差黃海水使徐英輔
정조 21년 · 목
右議政李秉模啓言黃海水使徐榮輔以其七十老母之在京有病連呈辭狀情理旣如此在法當遞請姑改差從之
정조 21년 · 강
推忠淸監司韓用和卽令辭朝
정조 21년 · 목
右議政李秉模啓言新除授忠淸監司昨旣有明日辭朝之命而尙不出肅事甚未安請該監司韓用和推考卽令辭朝從之
정조 21년 · 강
命實病實故外不參賓對備堂竝推考卽令牌招
정조 21년 · 목
右議政李秉模啓言今日次對備堂多不進參實病實故外請竝推考卽令政院牌招從之
정조 21년 · 강
命長津府鄕校位板釋菜前一日從便奉安奉安祭亦於釋菜兼行
정조 21년 · 목
禮曹判書閔鍾顯啓言卽見咸鏡監司李鼎運狀啓則長津府鄕校位板奉安日子請令該曹推擇後香祝磨鍊下送事啓下矣奉安日子恐不必別擇釋菜前一日從便奉安而奉安祭亦於釋菜兼行似爲穩當以此意祝文中措辭撰出事請分付藝文館從之
정조 21년 · 강
飭各該道禁衛營價布以升細尺準者限內準捧
정조 21년 · 목
禁衛大將徐有大啓言本營各道價布之每於當年內收捧上納爲不易之典而近來各邑不但每致愆期又不致察至有升麤尺短之患者便成痼弊今年則年事有豐登之漸預爲申飭各該道必以升細尺準者限內準捧上納之意請出擧條申飭從之
정조 21년 · 강
命楊花鎭還米一千石移付御營廳餉色
정조 21년 · 목
御營大將李漢豊啓言楊花鎭卽臣營所管而當初設置之時還米不過六百石矣以其年年添耗今爲三千石故糶糴之際多有弊端且臣營米條自來不足其中一千石請移付餉色從之
정조 21년 · 강
命科場程式先期定制曉諭多士仍飭掌試諸臣務盡鑑別
정조 21년 · 목
執義尹悌東啓言科試之法至爲嚴愼以一日之得失定多士之優劣非可以取辦於俄頃也明矣故唐之三鼓限券宋之五旬銷院寔出於優游不迫俾各盡技之意也挽近以來早呈成風書題纔揭試券紛投非有倚馬之材總是畵葫之套士趋因此而浮躁科規由是而淆亂有識之歎厥惟久矣每當場屋之設非無申禁之令而獨奈校文者意見各異定時呼呈若無抅於早晩畢竟立落反未免於取早主司有欺人之名擧子無信令之意目今槐黃不遠大比隔月合有一番丕變之道請令攸司先期定制曉諭多士仍飭京外掌試之臣更勿如前襲謬務盡鑑別之精從之
정조 21년 · 강
飭兵曹佐郞鄭文始進參文臣朔試射
정조 21년 · 목
文臣朔試射試所啓言今日試射時兵曹佐郞鄭文始不爲來參屢度催促終不應射揆以事體誠極未安請令該府拿問處之敎以後勿如是之意嚴飭
정조 21년 · 강
以徐邁修洪義榮李集斗睦萬中爲承旨邁修義榮集斗前望萬中中批也
정조 21년 · 목
政院以行都承旨洪明浩右副承旨李相璜違召行左承旨徐有秉有身病右承旨李魯述同副承旨成鼎鎭在外伴直無人啓敎以竝許遞前望單子入之待下批牌招察任每欲下敎者以姓僻之故尙不爲之云者反涉於戲劇年來屢試益知其文華兵曹參議睦萬中爲承旨亦爲牌招
정조 21년 · 강
以姜忱爲兵曹參議前望也
정조 21년 · 강
忠淸監司韓用和疏辭藩任賜批
정조 21년 · 목
批以三載六除湖右之民邑困於迎送卿其勿辭斯速下去釐弊
정조 21년 · 강
召見忠淸監司韓用和于誠正閣
정조 21년 · 강
召見直提學李晩秀副總管韓晩裕于重熙堂
정조 21년 · 강
推承旨李肇源仍命備堂李秉鼎趙鎭寬更爲牌招
정조 21년 · 목
因備局堂上沈煥之趙鎭寬徐龍輔違召敎以其中沈煥之徐龍輔皆是實病則豈可出牌乎當該承旨推考傳旨勿施備堂趙鎭寬更爲牌招○因備堂李秉鼎違召敎以更爲牌招
정조 21년 · 강
遞承旨徐邁修以李鼎揆代之前望也
정조 21년 · 강
命承旨李相璜牌招疏本還給
정조 21년 · 목
因承旨李相璜違召敎以大臣之於承宣世誼何異於一家至親本事之然否向筵大臣已有筵奏大臣之曰以不知者承宣亦豈可獨謂有是乎只推更爲牌招○相璜上疏陳自靖之義敎曰一味未決何時可以出場乎上疏還給前牌嚴飭如不欲行公使之納牌差代
정조 21년 · 강
命耽羅漂海人前忠壯將李邦翼相當職調用仍命與全羅監營中軍相換
정조 21년 · 목
敎曰今因備局書入者見之耽羅漂海人之萬死獲生今日當自畿營押付原籍官云爲渠輩奇幸而其中前忠壯將李邦翼與無知島氓有異卽堂上朝官也卿等招致慰諭仍令該曹相當職作窠口傳調用渠必思土急於還鄕不必留置竝以此意分付事令備郞傳于左右相○因五衛將李邦翼望單敎以輪番之職何以上來入番乎與全羅監營中軍相換如難供仕云則令道臣狀聞事分付
정조 21년 · 강
命龍仁囚金元喆獄案更令道伯多般究詰結城囚朴三奉獄案僉議後錄行會新道伯更査未盡條件仍具意見狀聞
정조 21년 · 목
京畿監司李在學狀啓以爲龍仁致死人朴召史獄案已至十五年之久則罪人金元喆之遽議傅生孰不曰不可而斷獄之法至嚴至密苟有必殺之跡則十査百査不可反案若有可生之端則一査二査卽當伸理今此朴景應之供辭白女人之諺單皆是兩檢及屢査時所無者則到今闖出果不無形跡之疑而細究事理亦有可以破疑者當初服滷之說出自謙最占化之口則但當推問於謙最占化故他人不與及至二人俱死憑問無階則不得不招問景應而白女又出於景應所告此非用意尋得蓋事勢使然也前日白女呈單之事實由於方値病重無路面稽之致而今因差減如例取招則供語與諺單如印一板無他違端蓋致死女人以閨中之老婆被山上之縛打三從旣絕一死無難而又遭姻査之嘖言倍激偏性之冤憤終至自處理固無怪而追蹤瑞貞之行助舂占化之事亦可驗伊日致死之非由被打且白女之於朴女義是兄弟也居是同室也本以班族又已篤老雖以諺單見之其詞與筆決非無識女人則必無爲讎人右袒之理且前單後供之討罪元犯不遺餘力則尤無可疑且以朴女之女灌以米泔爲證若無是事則豈忍立證於母女間乎推以事理求之常情白女所言有十分之可信朴女服滷無一毫之可疑矣備陳事情謹此馳啓請令該曹稟處○刑曹啓言此獄服滷之說今雖迭出便不新奇其舅創之語屈而止其婢誣之自服而逃釵黯則始下頗字煎汁則終無鹽氣初檢官旣以例變斷之段落卽已脫空證援久皆絕跡今於十九年之後何物朴景應之闖出爲說非推官之探得也道臣之廉査也卽元犯金元喆之弟利喆所募援之人也景應又募引何物白老婆諺單庭供詳明備陳說盡元犯邊說未到之說旋又盛說復讎之意而結之兩人係是屍親本情切於復讎則甘爲讎人之所援備說讎家之所欲眞欲復讎者固如是乎利喆卽朴女騎歸時曳下毆打者而卽地逃躱久後還來則景興白女之爲緊證渠何知得而旣知之則何乃於今年今日援告推庭乎以推官道臣言之欲以朴女之事歸之服滷則朴女之遍身傷痕屬之他手之犯然後元喆乃可傅生臂肘縛痕之外仰合上下之靑紫血癊殆無完膚而最是乳上血癊長廣數寸至於皮堅背肋血癊長踰一尺紫赤堅硬乳與背肋至要必死處也他般痕損或疑於被縛時翻轉自掉之致而乳部與背肋則縛臂老女決無自擣自打重毒至此之理邑牒道啓中服滷新證若是偏信致傷舊痕略無擧論査獄體段未知何如强悍之族設計尤憯孤嫠之冤抱鬱轉甚請罪人金元喆依前嚴訊期於取服之意分付道臣敎以年久之獄雖使僉議詢同其難其愼當屢致意於翻決之際道狀如此曹啓如彼而驟看之則原情之論難拂守法之議且飮滷與不飮滷籍有明證之可據傷處之由已由人姑不覈定則卿等之言不可謂之不然然萬一獄情眞有冤枉亦豈非合商量處乎更令道臣別生言外之疑多般究理期於歸一斯速論列狀聞刑曹啓言因結城縣殺獄罪人朴三奉獄事時原任大臣收議草記有問于曾經判堂在京者以聞之命矣問于曾經判堂則戶曹判書金華鎭則以爲翁德之縊死非三卜之逼殺雖以雇工律言之長雇短雇旣有區別且今之鄕漢輩傭役差異於古之雇奴則恐不宜直斷以一律云知事趙宗鉉以爲雇主相奸本有其律且翁德之死旣由於渠則雖不奸而奸也雖不殺而殺也恐不可以渠招中死由屍親遽傅罪疑之科其在勵頹俗慮後弊之道合施償命之典云右參贊鄭民始以爲大明律長雇短雇受値多少之說當用於雇主殺雇奴等事而關係名分處雖是一日之間自有一日之名分則鳥可捨應用之律更論雇日之久近乎翁德之死歸之於親屬之逼責而設有是事致此逼責者伊誰之故且況其祖推納之說出於三卜之招則其言尤不可信矣未筓之女得此惡名不勝悲憤抱冤而死而因奸誣逼之罪不施於三卜反歸之親屬則何以雪幽冤而懲惡俗乎三卜之兩罪俱發節節痛駭恐不可傅輕云上護軍金持默以爲今此朴三卜毋論和奸之虛實闖慾主家之富饒暗地設計至凶且㦧此無異於逼殺究厥情跡實係罔赦更加明覈亟施當律恐不可已云判尹尹師國以爲三卜主家之雇奴也翁德主家之女息也亦有名分不在於雇之長短則何論其奸之成否乎且三卜極是兇獰之漢流涎於主家之富厚而倡道其難明之醜說一以爲把持雇主之計一以爲抑奪處女之地者究厥心腸至兇絕悖而況翁德又緣渠自裁則道題之斷以正犯誠有意見若不直施一律則何以懲頑俗而杜奸弊乎云右參贊李致中以爲翁德果是和奸也則淫婦也以淫婦而其能容易自盡乎三卜之生慾於主家之富饒欲娶其未筓之處女做出難明之事欲售勒奪之計者至兇且㦧奸固罪也而不奸而曰奸亦極巧惡鄕外此等奸狀比比有之今若傅生無以懲後弊更加嚴覈施以當律恐不可已云大護軍李敬懋以爲農家雇賃似不至爲雇工奸雇主之律而渠以私賤爲人雇奴生慾於主家之富饒欺侮其女兒之沖弱乃發難明之誣致令自戕則使之至死者三卜而無異於以挺與刃之間死有餘罪斷以一律無少饒貸然後可懲鄕曲無所不有之弊云吏曹判書金載瓉以爲三卜之獄以跡則法不至死以情則死固難逭蓋鄕村農雇卽一時雇賃之謂而有異於律文中長短雇之法設使三卜眞爲潛奸似不至於雇主相奸之律也而以情則生慾於主家之富饒每欲陰奪無計可施則乃以翁德把作良餌肆發然疑難明之說致令翁德緣渠戕生究厥用心至兇且㦧不可但以逼殺論也更加明覈亟施當律恐不可已刑曹判書李祖源以爲翁德之死羞死也謂之威逼則甚不近似至若道臣以雇奴奸主爲此獄之斷而鄕漢輩例多節居雇以節雇而一切歸之於古之雇奴論以當律則非徒不襯亦非審克之道云曾經判堂之議如此請上裁敎以僉議後錄行會於新道伯處未及詳査條件更爲詳査仍具意見使之狀聞稟處
정조 21년 · 강
召見諸承旨及全羅中軍李邦翼于誠正閣
정조 21년 · 목
承旨持公事入侍邦翼肅謝入來也○予謂邦翼曰爾之年歲幾何何年登科何時加資以何事登船漂至何境一一仰奏邦翼曰臣年四十一甲辰登第丙午拜守門將丁未陞武兼辛亥元子宮初度後內試射時以三中四分居首持敎加資拜忠壯將矣臣父前五衛將臣光彬在京故欲爲來見去年九月發船上京大洋中忽逢西北風莫知所向至四日東南望見三大島意謂日本境未暮前將欲到泊矣忽又東北風大吹舟乃西南漂去出沒浪頭舟中八人糧盡不食已五六日俄又乙辰風大起雨下如注掬飮雨水稍爲解渴至十月初二日忽有一大魚躍入舟中八人生切而㗖之數日延命初六日舟泊於一處乃下船登岸有一人遠遠窺見少頃數百人成群而至若有所問而昏暈不能答諸人收聚若干衣服物件各負一人而去三里許到一處村落可三十餘戶中有公廨扁曰坤德配天堂療以米飮小許又取火燎衣稍定精神後索紙硯書問地名則彼輩以書答之曰此乃中國福建省澎湖分府界云云三日調治後有一人來言馬宮大人將招見爾等云故八人同乘彩色舟行五里許則連江左右有數百彩船船上皆有彩閣江邊卽馬宮衙門也三門內高唱三聲畢有一官員導入八人馬宮大人着紅袍坐交倚年可六十餘美鬚髯好身手階下建紅日傘侍立臺上者左右八十人着有紋縀衣或藍或綠或佩劍或負羽臺下羅卒三十人着紅衣持杖或竹棍杖黃龍旗二雙鍮釘一雙八人等引入臺上馬宮大人問曰爾等以何國人何事登舟何日遇風幾日到此答曰身是朝鮮國全羅道全州府人貿米次登船猝然遇風出沒浪中莫知所向者十六日始到此地矣大人曰情境可矜退去安歇因退出一處有一大厦房中以錦縀鋪陳各贈竹簟枕每日兩時各給米飮一器雞膏一器又給香砂六君子湯兩時如是者凡十餘日因護送臺灣府以兩大船治送向西南二日程到臺灣府北門外下陸人物繁華樓臺壯麗夾路左右盡夜張琉璃燈玲瓏怳惚光輝燭天又有異鳥馴在彩籠知更而鳴自北門行十五里有官府二層高門扁曰常山府留接門內吏部七日呈書乞歸則越二日以水路治送自官府各給衣服一襲糧饌食物官員供帳於門外設饌餞之臨別執手有眷眷之意登舟十日到厦門下陸止舍於紫陽書院院中有朱子畵像入去祗拜居接儒生數百人皆出來見之頗示款曲之意主倅表公連二日供饋又治發向福建省以竹轎擔去蓋此地鑿山通道故車馬不得往來過同安縣泉州府興化府有五十里石橋橋門九虹霓左右繫龍舟萬艘人物富盛歌吹喧轟入福建城門門內有法海寺大刹也自官府每日各給銅錢二兩此時卽丁巳正月初五日也大麥黃熟橘柚垂實來見之人以砂糖之屬爭投之多留戀不卽去或着臣等衣服而流涕或持去復還問其委折則答以持去俺家欲使家人玩貴國衣製云云又呈書乞歸官員曰待皇旨處分水陸間治送云云八人等朝夕哀乞于巡撫府一日有官員乘雙轎垂黃日傘過去故備陳遠離父母妻子一時切急之情狀則良久思之答曰待數日後三十五官員當齊會於官府待其時呈單云故依其言呈單則衆員輪回看過若有惻隱之意往告于巡撫府其五日以五縣司巡檢馬勝吉定委官護送出西門外四十里此時卽三月十一日而南草茁盛早稲出苗矣黃津橋登小船二日到水口下陸由陸路過西陽嶺寶華寺此處多竹檜之屬行十二日到江山縣以舟作行江上有小船漁翁載十隻靑鳧放鳧于水中鳧捉魚銜入舟中如是終日又四日到嚴州登子陵釣臺又有子陵祠焉又行五日到杭州山川秀麗人物繁盛樓臺壯麗出東門外登大艦艦中設彩閣又有娼女五六人往來遊嬉四日到蘇州江江西有寒山寺蓋以黃瓦一日留宿主倅王公設饍款待使之遊賞姑蘇臺岳陽樓樓以銅爲柱鑿池於廳下養五色魚前望洞庭湖君山又行至虎邱寺天下第一大寺云七層塔上望見四方目力難窮行四日到江都楊州五湖合流處云有金山寺蓋以五色瓦法堂前有石假山高二百丈又築石周回五里環建二層彩閣以銅柱十字橫貫以石板作廳法堂前多奇花異鳥又有鍾磬十四木人自擊之一鍾先鳴則衆鍾次第皆鳴又行到尤遊縣卽山東省界自此下船登車而土俗鄙野人物儉嗇行到北京留朝鮮館二十日例有衣糧贈給云而通事或給餘飯或每日一時給糧矣六月初二日乘車離發出自崇文門閏六月初四日到義州矣予又問南北京路程爲幾千里邦翼曰自澎湖至臺灣水路二日程自臺灣至厦門水路十日程自厦門至福州省陸路一千里自福州至北京六千八百里北京至鳳凰城二千里自鳳凰城至義州一百三十里矣
정조 21년 · 강
命遣禮官護送先正文純公李滉祠版至江郊後回奏
정조 21년 · 목
敎曰先正文純公李滉祠版今日取路城外將向禮安地本第云特遣禮官護送至江郊後回奏
정조 21년 · 목
在學曰大臣私行之給馬便成謬例而向因右相筵奏不爲給馬事出擧條定式矣雖以道伯言之大臣私行初無祗待之事此後則私行當依舊例不爲祗待矣予曰依此爲之
정조 21년 · 강
命龍仁囚金元喆獄事以畿伯擧條更令秋曹稟處
정조 21년 · 목
京畿監司李在學啓言龍仁罪人金元喆獄事刑曹回啓判付內有更令狀聞之命矣回啓中句語有非平說可否之意臣誠瞿然慚悚更難冒陳而今於俯詢之下敢不以獄情仰對乎殺獄以檢狀見之則要害之傷痕固狼藉矣縛打之情節亦絕悖矣若無服滷一事則元喆之償命更無可疑而今番行査旣得服滷之明證則朴女之死卽服滷也非被打也藉令遍體傷痕皆出於元喆之所毆打不可歸之於致命之根因則其傷之由已由人更無關緊曹啓中屬之他手之犯然後元喆始可傅生云者恐未細究也到今肯綮惟在於服滷虛實而外面驟看則年久獄老之後利喆之援告景應景應之援告白女雖不無可疑而疑端旣無現發之跡且以常情言之死囚求生之心晷刻爲急若有動得屍親之道則今年以前豈不早圖而遲待於今乎蓋因行査之除證援皆絕遂有招問景應之擧以及於白女則不可以用意募得言之況自是班族又已篤老必不爲無識常漢輩所爲之事者乎然而此亦猶屬懸空之說莫重獄事當從顯著之跡而屍親之言明白如此則將何以臆斷曰諺單非實也面招非實也竝以其時事狀之歷歷說道者直歸之於虛罔乎設有隱情亦不現露則獄體所在不可以未然之疑掩其顯著之跡況服滷之說非白女之創出也已自初檢時出於謙最占化之口至於檢官以釵黯煎汴有所論列則此與今始創說大有異焉亦可爲憑驗之一端矣大抵此獄之今日證援惟有白女一人而初單再供旣皆如彼今雖更問必不變辭旣無更覈之道則正所謂罪疑也一向訊推恐非重人命愼獄體之道矣敎以以此擧條更令該曹稟處
정조 21년 · 강
命稷山縣監今日政擇差
정조 21년 · 목
敎曰稷山以難治弊邑年來數遞且當新伯到界其代不可遲待都政令該曹有地處人亦可堪者今日政各別擇差待下批當日辭朝
정조 21년 · 강
有政吏曹判書金載瓉兵曹判書李祖源進
정조 21년 · 목
以金明淳爲稷山縣監李義弼爲副總管申大偀爲黃海水使
정조 21년 · 강
命牌招兩司稷山縣監署經
정조 21년 · 목
政院以監察茶時啓敎以新除授稷山縣監旣有當日辭朝之命如未署經兩司牌招署經又啓言稷山縣監金明淳憲府則旣已署經而諫院則大司諫權裕司諫宋翼孝獻納尹行直正言閔命爀宋知濂牌不進無以備員署經何以爲之乎敎以傳旨勿施一竝更爲牌招
정조 21년 · 강
推武臣賓廳講書時居不人尹勉鎭等
정조 21년 · 목
兵曹啓言武臣賓廳講書時武臣兼宣傳官尹勉鎭訓鍊院正白東運副正柳成逵訓鍊都監哨官具載厚禁衛營哨官李重垣通鑑第一卷不通請依定式推考允之
정조 21년 · 강
遞承旨李鼎揆李相璜以徐邁修李海愚代之竝前望也
정조 21년 · 목
鼎揆在外相璜未肅拜政院以今日展拜承旨無以備員啓稟也
정조 21년 · 목
具翼善冠袞龍袍乘輿出永淸門明政門弘化門入逌瞻門至宮門外降輿詣版位行禮陞詣宮內奉審訖入齋室
정조 21년 · 강
召見本宮提調鄭民始兵曹判書李祖源直提學李晩秀于齋室
정조 21년 · 목
予謂祖源曰近來兩銓官多以色目排比甚至武兼守門將之類亦皆如此蓋其誰優誰劣旣不能鑑別故便以此作一依據然後易以做去云卿則能免此套乎祖源曰色目排比本非好底事況西銓尤異於東銓則豈敢爲此乎予曰近來武弁乏人轉甚年少韎韋之流有能踵武前輩者乎民始曰臣於武弁固未多見而近因本營將官差出間或留意訪問則故家大族中身手人物別無表表可稱者以今所見實有才難之歎矣予曰昨日召見全羅中軍李邦翼則爲人甚了了而一聞其言亦可謂壯觀矣一船八人之無恙往返於三萬里程途者已極奇幸而紫陽書院子陵釣臺岳陽樓金山寺等處無不歷遍云豈非奇事乎聞其路由臺灣而飮食之品無異我國文物之彬郁土俗之富麗福建蘇杭之所不及云矣聞南方之人試着我國衣冠至於流涕云以是觀之則春秋大義豈可作歇後看也
정조 21년 · 목
出齋室門外乘輿出逌瞻門召見稷山縣監金明淳于駕前入弘化門明政門由永淸門還內
정조 21년 · 강
遞獻納尹行直正言閔命爀宋知濂以韓致應李寅采李儒修代之竝前望也
정조 21년 · 목
政院啓言稷山縣監金明淳諫院當爲署經而大司諫權裕司諫宋翼孝獻納尹行直正言閔命爀宋知濂牌不進無以備員署經何以爲之乎敎以其中有親病實病人許遞前望單子入之待下批牌招署經又啓言大司諫權裕未肅拜司諫宋翼孝傳旨未下獻納未差正言李寅采李儒修牌不進無以備員署經云請未差之代政官牌招開政差出與大司諫權裕一體牌招以爲備員署經之地敎以司諫只推獻納前望單子入之與司諫牌招違牌正言傳旨勿施以前牌各別催促使之備員署經
정조 21년 · 강
遞應敎朴載淳以李明淵代之林漢浩爲校理李基讓爲副校理李之耼爲修撰竝前望也
정조 21년 · 목
敎曰未肅拜玉堂許遞與未差之代前望單子入之待下批牌招入直
정조 21년 · 강
命仁川府使義興縣監之代令該曹口傳擇差待下批明日辭朝
정조 21년 · 목
仁川府使李衡弼母病沈重還任無期京畿監司馳啓罷黜義興縣監李宗明遭母喪慶尙監司馳啓故有是命
정조 21년 · 강
以李榮運爲仁川府使李鎭熙爲義興縣監竝口傳也遞大司諫權裕司諫宋翼孝獻納韓致應正言李儒修
정조 21년 · 목
敎曰諫臺中未肅拜及有實故實病人許遞政官牌招開政差出待下批牌招署經
정조 21년 · 목
以李尙度爲大司諫高宅謙爲司諫朴吉源爲獻納趙台榮爲正言金復光爲通川郡守
정조 21년 · 강
正言李寅采避嫌賜批
정조 21년 · 목
寅采避嫌以爲臣於臺職初無前望特蒙中批臣於其時身在草土恩命誤及自在勿施之科臣若夤緣一時之誤恩自處以臺通則非但臣情理之所不忍亦將得罪於禮敎此臣之難冒者一也且況伊日三司同蒙特除者十餘人而臺言峻發語意深緊名無指的雖未知箚着於誰某而亦豈可恬然自諉以無故之人乎此臣之難冒者二也以此以彼臺端一步便成鐵限怵畏義分粗伸叩謝之忱而因仍蹲冒斷無其望請命遞斥臣職批以其後銓曹連爲擬望設有情勢無異更通則今此避嫌誠過矣勿辭亦勿退待
정조 21년 · 강
召見諸承旨及義興縣監李鎭熙于誠正閣
정조 21년 · 목
承旨持公事入侍鎭熙辭陛也
정조 21년 · 강
命湖南雨澤道內均霑與否星火馳聞仍推慶尙監司李亨元農形狀啓無敢遲滯之意令廟堂嚴飭
정조 21년 · 목
全羅監司李得臣以營下二十日驟雨測雨器水深二寸二分馳啓敎以嶺湖雨澤稍閟以此夙夜耿耿何幸廿日之雨所得優渥云萬萬幸甚道內均霑與否星火狀聞事令廟堂三懸鈴行會湖南則三日餘已登聞而嶺南則十五六日京中沛然之澤尙未知同然與否農形狀本之如是遲滯於此道伯始見之當該道臣推考亦令廟堂以後勿如是之意嚴飭
정조 21년 · 강
推吏曹判書金載瓉
정조 21년 · 목
吏曹啓言新除授通川郡守金復光未準六朔於工曹佐郞而矇然擬望至蒙恩點不能照檢之失臣不勝惶恐而揆以公格有難仍置請通川郡守金復光望筒勿施敎以不審之失卿則推考該倅仍令辭朝
정조 21년 · 강
命順天府使崔守魯施以問備之典推全羅左水使趙岱仍命該水使狀本還下送
정조 21년 · 목
全羅監司李得臣狀啓以爲防踏鎭掌內安島前洋漂到琉球國船人從大洋發送計料緣由已爲馳啓而順天府使崔守魯牒呈內防踏掌內漂到琉球國船人處右水營漢學趙東浩以漢語更爲詳問則大略與當初書問別無差爽彼人所傷船什一一改備雨具竹席當初摘奸時別無傷缺處渠等亦不請改備初不擧論矣到今彼人以爲歸國遲速姑未預料船上雨具願爲備給云故以草芚二十番新備以給指南鐵一面及彼人二十一名所着靑綿周遮衣二十一件單衫二十一件單袴二十一件自左水營定將校輸送故一一分授該府使云又牒呈以爲安島前洋琉球國船人發送次府使與指路差使員鹿島萬戶護送差使員古突山別將爛熳商確又招慣水船人多般採問則自安島前洋距興陽三島外洋海路將爲五百餘里而安島處於三島東北之間三島處於安島西南之間若自安島直向卯辰方發送則乃是嶺南統營巨濟等地若自三島向卯辰方發送則可爲渠國之直路且以風勢言之近日所吹連自未坤之方自安島至三島雖東南風亦可行船至于三島發向渠國實爲萬全之策故今閏六月十六日宴餉後十七日辰時眼同護送差員及指路差員善爲發送而越海柴糧從優磨鍊出給云彼船發還時毋或迃回諸島直從大洋護送之意前已關飭則當自安島指示海路直爲發送而今以興陽三島謂其直路歷過內洋近處者邊情所在極涉不審所着衣袴越海柴糧照數出給後捧手標登聞自是法例累次提飭而衣袴手標全然漏却且以柴糧言之越海時以限一朔磨鍊事自該府有所報來故依例以五十日計給事亦爲嚴飭矣今觀手標則乃以四十日磨鍊以給事極疏忽該府使崔守魯爲先罷黜其罪狀令攸司稟處今此分給衣袴旣自左水營定將校輸送則手標受出雖云該邑擧行此等例行之事不能察飭者該營擧行亦甚疏虞指路差員鹿島萬戶朴廷輝護送差員古突山別將李彥慶等則彼船發送不由外洋任自迂回亦極駭然待其竣事回還竝與該營兵房軍官拿致臣營嚴棍計料敎以皆是公罪且況水路便近則何論外洋內洋乎外此些少不察亦出於純實直陳勿罷其倅先施問備之典事回諭該水使亦難免不飭之責推考○全羅左水使趙岱狀啓以爲防踏鎭掌內安島前洋漂到琉球國船人護送差使員古突山別將李彥慶指路差使員鹿島萬戶朴廷輝差定發關彼船發送時勿由內洋自外洋直爲發送之意連爲申飭於地方官矣今閏六月十七日辰時琉球船人二十一名自安島前洋已爲發向於三島云安島之於三島相距爲五百里之間而曳船交付事多難便且以直從外洋待風發送事前已申飭則謂以直路迂回內洋發送於三島其在重邊情之道誠極疏忽彼人衣袴分着及越海糧出給手標例爲修報而一不報來亦極不審該府使崔守魯爲先罷黜本營前虞候金志學以問情官始終看檢則彼船發送不善指揮護送差員古突山別將李彥慶指路差員鹿島萬戶朴廷輝等則不由外洋轉向三島者俱極疏虞待竣事一竝嚴棍計料敎以水使所管卽邊將而管下邊將自防踏僉使以下擧行駭然初不請罷獨於大體總領之地方官如是吹覓無關於風稜狀啓還下送
정조 21년 · 강
命龍仁囚金元喆獄事問于左右相回啓黃州囚金應白酌處鳳山囚李儀國定配韓就江則加刑一次同配一處
정조 21년 · 목
刑曹啓言龍仁縣殺獄罪人金元喆獄事朴女被打之痕錄在原案白婆服滷之證係是新出臣曹以道啓中不爲竝擧有所論列竊寓相可否之義今者道臣或以爲有非平說或以爲恐未細究至以更難冒陳爲奏臣曹亦不勝瞿然慚悚蓋屍帳諸傷參以法文俱係必死設令朴女眞箇服滷卽其被打以後事謂之添一死端則猶或可也今以傷痕謂非致命之根因而歸之於更無關緊則臣曹之惑未免滋甚道臣則主服滷也故論以罪疑臣曹則主傷痕也故曰以査疑可謂兩疑俱發臣曹有不敢擅斷請上裁敎以問于左右相回啓○黃海監司李義駿狀啓以爲黃州罪人金應白獄事別加査究事命下矣應問各人中盲女金召史看證金世華則前已身故其餘諸人一竝捉來以黃州牧使宋守淵松禾縣監尹最遠別定參査官眼同究覈看證趙賢彩金右三等招內渠等聞應白作拏之說急往尹景大家則應白方自鬪場而回手放木椎坐於場邊曰尹哥諸人方纔痛打爲子復讎云云李召史及尹德泓流血委倒有將死之形而應白餘憤未已將有更犯之狀故渠等果爲縛置而追聞當初光景於尹德文諸人則應白見其子之自刺手持鎌子揮向尹哥之際爲人所奪則更持木椎以盡殺尹哥之說大吼而入應白年雖七十氣力强健不下於少年激怒奔衝逢人輒打則尹哥諸人未及回避至於此境其盲婦則坐渠門前號哭而已初不在傍雖或在傍兩目俱盲豈能尋覓讎人盡意毆打乎伊時所聞見渠等從實直告而已非與屍親有所和應而然又況金右三則應白之姪子爲渠妹夫如欲右袒則豈可捨切姻之應白反與尹哥通情飾辭而應白舅婦之間何厚何簿有所取舍乎云正犯金應白招內渠子鳳輝因尹景大母之指摘家累詬辱備至不勝羞憤以鎌子自刺渠身追打景大而顚仆粟田仍卽殞命渠妻與子婦不勝冤憤齊到景大家渠子婦以方椎亂打景大母頭部至於死境子婦仍以打殺復讎之由告官渠則一次足踢而已元無椎打之事云屍親尹德文招內渠見同生及弟嫂被打將死之狀驚遑救出之際金世華等三人來到救解故指名納供而世華等之丁寧立證於金應白之椎打者不過以目覩實狀告達而已豈有別般奸情而然乎和應一款實爲冤枉云金應白尹德文趙賢彩等面質招內德文向應白曰汝豈不以盡殺尹哥之說大言而手持木椎揮打吾弟及弟嫂乎畢竟使我無罪弟嫂公然致死而白地推諉於病盲之子婦此豈人理之所可爲乎應白曰吾何嘗椎打汝嫂乎吾子婦爲復夫讎揮椎亂打之狀明白無疑而汝何歸罪於我乎德文曰汝以汝子婦之已死而忍爲此誣引之說所爲尤極凶頑云應白向賢彩右三等曰椎殺李女卽吾子婦之所爲吾則一次足踢之外初不犯手而汝等公然以元犯之目歸之於年老垂死之漢此何心術乎賢彩等曰汝之毆打尹哥諸人後回身放椎喘息却坐之狀吾等目擊則汝何忍推諉於病盲旣骨之子婦乎汝子婦病盲旣久豈有盲人運用手脚尋人厮打之事設或打之一次偶中猶或可也豈有以眼明之兩人受打於一箇盲者而至於致死之理乎應白曰子婦若無所犯則吾豈忍公然推諉乎云此獄則應白行凶之狀看證分明而指陳如畵盲婦毆打之說只出渠招而自歸落空則其所發明節節無據如云彼此俱有死者而欲以律無再償之文爲證則李女之死旣後於鳳輝鳳輝之死又是自戕則初不可以相當論矣欲以再赦曰老旄之說傍照則所謂老者乃指八十以上而手殺人者又不在此限則人命重獄亦不可以年老輕易低仰旣非過失之殺又非邂逅之死而渠所謂爲子復讎云者適足爲故殺之歸以其情理論之則曰子曰孫俱死於非命而白首孤子多年訊推又不免償命則在渠不無殄絕三世之痛此或爲一段哀矜之端而贓犯旣如是狼藉情跡又如彼獰悍參諸證招斷以法文實無一分容貸之道更加嚴訊期於得情允合獄體敎以除却許多說話明淸于單辭此獄之謂也婦雖不可爲證於舅舅犯之獄詞連之婦先斃看證三人一亦物故其在兩造師聽之義以彼證未具之案一直如式同推則正犯應白不斃於杖下必斃於獄中不必殺而使之死一也有非欽恤之政且以趙賢彩金右三看證兩囚招觀之無論鎌與椎凶身之當其下手也賢彩等俱不目擊光景其所援以爲證者不過是追聞二字其時看證只是賢彩輩則賢彩輩之追聞卽必苦主輩不公之說此何足爲證左乎且況應白婦之坐在渠門前云云亦安知非先卽徑歸乎一獄之三人死正犯之年七十都不足輕重於獄理惟是單辭不可成獄非曰應白之十分冤枉明知究覈之證絕而難於遽然酌決循例啓下使之依前仍推其可曰寧失不經應白酌處事分付道臣又狀啓以爲鳳山罪人李儀國獄事如有別般疑端狀聞事命下矣發關嚴飭於當該推官處矣主推官鳳山郡守趙華錫同推官載寧郡守宋欽書牒報內丁巳閏六月十三日正犯李儀國更推招內奉柱之死旣在於與渠翁壻相詰之後則無論邂逅與被打渠之翁壻固無自明之端而旣有趙德彬拳毆足踢之事故渠援引德彬自明冤狀知爲翁壻俱生之路矣繫獄周年刑推屢加今於推覈之日妻父韓就江愍渠情境之殘忍替當正犯之名事至此境渠亦何敢一向抵賴以爲苟然圖生之計乎若謂奉柱之死出渠翁壻之手則實有輕重强弱之別妻父只爲執䯻言詰渠則乃至下手解紛奉柱之致傷謂之由於年少之渠則可矣諉之於年老妻父則豈不至冤乎奉柱之死不歸之於趙德彬而必驅之於渠翁壻則正犯之名渠實甘受而妻父則千萬曖昩云李儀國取招之際韓就江白活內渠只欲圖生幸其罪止干犯未遑顧恤他事今於推覈之日渠壻儀國以四代獨子七十老母之下將未免冤死渠何忍貪生忘義委罪於曖昩之女壻乎當初金奉柱乘醉打渠故渠亦手執奉柱頭䯻相與言詰之際渠壻儀國追後來到只爲挽解彼此而元無犯手之事趙德彬突入奉柱處數次毆踢矣以金太位之誤招臨死者之亂言儀國未免正犯德彬自歸脫空若以奉柱之死不由於德彬之毆踢則伊時執䯻而先犯者卽渠也正犯之律施之於執䯻之渠則可矣委之於解脫之儀國則哀彼儀國豈不冤枉哉伏乞放釋曖昧之儀國捉囚先犯之渠以正其罪云大抵此獄就江則只有執䯻之跡而儀國則明有毆踢之證故儀國則自歸正犯就江已得放送矣到今就江愍其女壻之情境忽稱首犯疑亂獄情事當嚴辭退斥而旣伏承如有別般疑端使卽報來之判下故韓就江爲先嚴囚以待處分李儀國則不可以其妻父之忽地自首有所容議於已具之獄且其招內强弱下手等說雖近於自服有若翁壻爭死者然而其所爲說專事漫漶終無吐實輸款之意更加嚴刑期於得情事牒呈矣此獄則韓就江之所犯不過頭䯻之先執恐不可擬議於元犯至於李儀國則贓犯俱露證案昭載爲此獄正犯斷無他疑到今就江忽變前招以渠實先犯而儀國則橫罹之意自服納招而彼儀國者又忽以甘受正犯之目爲辭歸其妻父於無犯之科以外面觀之則有若互相引罪翁壻爭死者然而細究其情跡則實出於獄老生奸之致就江若眞有此心則何不於檢庭自服而使其女壻替當訊推乃於成獄經年之後始爲自首乎儀國之同時變招者亦不過見其妻父之所供隨時粧撰指東拖西顯有和應之跡此與盡情輸款有異更加訊推期於得情就江則所告雖不足取信旣云自首亦不可置而不問加刑得情俾爲歸一之地以待處分敎以翁壻爭死莫云獄老而生奸死生之於好趨惡避而常情之所同然爲壻之情雖切比諸己身孰緊孰歇然而捨命自當如就樂地豈可以意逆志歸之於奸謀有乖古人見欺於圉人之義乎況死者死於酗欲死之餘殺與死間其死也亦頗不分明三復査案可謂疑半信半由前而換定元犯則由後而殺與死難辨若此如彼一竝都置之使七十老人得免驚褫魄而奄忽使四代獨子倖活而有子生女則屈法之弊小活人之效大此而持疑其可曰朝廷有造化之權也哉李儀國卽其道內地方定配竝其妻押付韓就江則晩時白活之罪加刑一次同配一處
정조 21년 · 강
召見諸承旨及延安府使沈厚之于誠正閣
정조 21년 · 목
承旨持公事入侍厚之肅謝入來也○予謂厚之曰與二提學爲幾寸親厚之曰爲十二寸矣予曰爾自嶺邑上來南中近日雨暘如何厚之曰臣以十八日踰嶺而其前尙未得雨矣予曰嶺南農形大抵何如耶厚之曰今年雨澤初甚均適故兩麥大登而禾穀亦善爲移秧近因暵旱望雨如渴若趁今月內得一霈則亦可免歉矣予曰咸安弊瘼何如厚之曰前以還穀之太多不無弊端矣中間自朝家區處減數之後別無他瘼矣予曰還戶幾何厚之曰一邑元戶爲五千餘而幾皆受還矣予曰本邑民俗得無木强頑悍之弊而還穀亦不至拒納乎厚之曰班戶旣多或有難治之端而穀數旣減之後亦小拒納之弊矣予曰吏鄕亦無爲弊之事乎厚之曰吏不過三十名故亦無弊端之可言矣予謂檢校待敎沈象奎曰左傳姑未訖工杜律當爲先印須從近始役五倫行實序亦令二直提學速爲完篇趁今月成書以爲裝䌙入啓之地好矣
정조 21년 · 강
命信川郡蘆田屬之政府者令廟堂關問該道決處